钦定古今图书集成/历象汇编/庶征典/第145卷 > 《纪梦》虞集
## 钦定古今图书集成/历象汇编/庶征典/第145卷 > 《纪梦》虞集

“梦行衡庐间，千仞过苍壁。崇高仰神明，深广下不测。
云雨蓄盘礡，时至如欲出。絪缊尚回旋，挥霍忽奔逸。
物怪匿岩穴，𢥠若俟霹雳。黑波汎高树，木叶走崩石。
升身登元间，纵观龙变迹。俯视九州野，草木有辉泽。
乃在风雨外，手画素三尺。挥毫极动荡，落墨更沈郁。
图成示坐人，共笑不可得。顾瞻以踟蹰，恍惚增叹息。”
因之命肩舆，出门聊有适。大术何舒舒，白鹤从数客。
略经幽涧滨，便上青松侧。凭高望远水，双景荡虚碧。
拂石共客坐，芳草藉尻膝。忽然闻钟声，睡觉北窗席。